2015. aasta Nepali maavärin

Nepali maavärin oli 25. aprillil 2015 kohaliku aja järgi 11:56 Nepalis toimunud maavärin magnituudiga 7,8 kuni 8.1. Maavärinale järgnes mitmeid järeltõukeid. 26. aprillil toimunud järeltõuke magnituud oli 6,7. 12. mai järeltõuke/maavärina magnituud oli 7,3. 17. maiks oli mõlema maavärina ja järeltõugete ohvrite arv Nepalis ületanud 8500 piiri, mis tegi sellest ohvriterikkaima maavärina Nepali dokumentaalselt tõestatud ajaloos.

25. aprilli maavärina epitsenter asus Gorkhā ringkonnas 80 kilomeetri kaugusel Katmandust, hüpotsenter oli 15 km sügavusel. Maavärinat oli tunda ka India pealinnas New Delhis; lisaks veel Bangladeshis, Hiinas ning Pakistanis. Tegemist oli tugevaima maavärinaga Nepalis, 1934. aasta maavärina tagajärjel hukkus Nepalis vähemalt 8519 inimest, naaberriigis Indias hukkus tuhandeid inimesi.

Maavärina järeltõuked kestsid vähemalt kuni juunikuuni. 12. mail 2015 järeltõukena toimunud maavärina magnituud oli 7,3; neljas riigis (Nepal, India, Hiina, Bangladesh) hukkus vähemalt 213 inimest, enam kui 2700 inimest sai vigastada.

26. mai seisuga ületas mõlemas maavärinas ja järeltõugetes hukkunute arv neljas riigis (Nepal, India, Hiina, Bangladesh) 8900 piiri. 7. juuni pärastlõunase seisuga oli Nepalis mõlema maavärina tagajärjel hukkunuid 8712 ja vigastatuid 22 220. 11. juuni seisuga oli toimunud kokku 311 maavärinat/järeltõuget (magnituudiga üle 4). 23. juuni seisuga oli Nepalis maavärinate tagajärjel hukkunute arv 8832, kõigis neljas riigis kokku 8947, vigastatute arv oli Nepalis 22 309, teadmata kadunuid oli 6.

Kahjud
Maavärinas hukkunute arv ületas pühapäeval 26. aprillil 2000 piiri ja kardeti, et hukkunute arv võib veel tunduvalt tõusta, sest osa inimesi oli rusude all lõksus, sidesüsteemid töötasid katkendlikult ja päästjad polnud mõnda piirkonda pääsenud. 28. aprillil teatas Nepali peaminister Sushīl Koīrālā, et ohvrite arv võib kerkida kuni 10 000-ni. ÜRO andmetel on katastroof mõjutanud enam kui 8 miljoni inimese elu ning 1,4 miljonit on tabanud toidupuudus.

Džomolungmal tekkis laviin, mis tabas baaslaagrit. Mäepäästjad on Džomolungmalt leidnud 19 hukkunut.

Paljud hooned said maavärinas purustusi, sealhulgas mitmed kultuurimälestised. Muuhulgas hävis 30 meetri kõrgune, 1832. aastal valminud Dharaharā torn, mille rusudest leiti vähemalt 180 inimese surnukehad Samuti hävitas maavärin templi UNESCO maailmapärandisse kuuluval Durbari väljakul.

29. aprillil kuulutas Nepal välja kolmepäevase leina.

Hukkunud ja vigastatud
Tabelites esitatud arvud on esialgsed ja tuginevad ametlikult kinnitatud andmetele.

Päästetööd

Nepal on maailmalt abi palunud. Mitmed riigid, sealhulgas India, Hiina ja USA on oma päästetöötajad appi saatnud, samuti toimetatakse transpordilennukitega kohale humanitaarabi. Päästjad hakkasid jõudma kaugematesse piirkondadesse alles kolmapäeval 29. aprillil. Selleks ajaks oli teadaolevalt hukkunud üle 5000 inimese.

Neljapäeval 30. aprillil päästeti Katmandus varemete alt seal viis päeva lõksus olnud nooruk. Samal päeval päästeti varemete alt ka teine ellujäänu.

Eesti
Maavärinas hukkus ka üks Eesti kodanikust turist, kokku viibis Nepalis maavärina ajal umbes 30 Eesti kodanikku. Kohapeal tegutses aktiivselt Eesti aukonsul Nepalis Nava Raj Dahal.

Eesti ja Soome valmistusid saatma Nepali päästemeeskondi. 15-liikmeline Eesti päästemeeskond koos 2,2 tonni varustusega lendas Soome, et sealt koos Soome päästemeeskonnaga edasi Nepali lennata, kuid pärast mitmetunnist ootamist tuli missioon siiski ära jätta, kuna Katmandu lennujaam ei olnud suuteline lennukeid vastu võtma. Ärajäänud missioon läks Eestile maksma umbes 25 000 eurot (algselt eraldas valitsus selleks 91 300 eurot). Selle asemel otsustas Eesti välisministeerium Nepali toetada Maailma Tervishoiuorganisatsiooni kaudu 50 000 euroga. Samuti on Eesti valmis saatma DNA ja sõrmejälgede politseieksperte ohvrite tuvastamiseks.

Märkused
 Allikas: Deadly Nepal Gorkha/Kodari earthquakes – 8,902 people dead + 250 missing & list of names [Reaalajas uuendatavad andmed maavärina ohvrite kohta] (inglise keeles)
 Allikas: Nepal Earthquake Casualties List : Casualties [Reaalajas uuendatav tabel kadude kohta Nepalis] (inglise keeles)
 Allikas: New massive further damaging earthquake in the Dolakha area, Nepal – 164 dead currently [Reaalajas uuendatavad andmed maavärina ohvrite kohta] (inglise keeles)
 Allikas: 2015 Earthquake Impact Database [Andmebaas 2015. aasta maavärinate kohta] (inglise keeles)
 Allikas: Nepali valitsuse ametlik infoportaal [Andmebaas 2015. aasta maavärinate kohta] (inglise keeles)

Viited

Välislingid

 Earthquake Relief Portal [Maavärina toetusportaal] (inglise keeles)
 Nepal Earthquake Casualties List : Casualties [Reaalajas uuendatav tabel kadude kohta Nepalis] (inglise keeles)
 Nepali maavärina graafiline teatmik theguardian.com, 29. aprill 2015 (inglise keeles)

 Jason Burke "Nepal earthquake: fears grow over fate of thousands near epicentre" theguardian.com, 29. aprill 2015 (inglise keeles)

 Liis Velsker "Neli Nepalis seni kadunud eestlast on elus ja terved" ERR, 28. aprill 2015
 Mihkel Tamm "Nepali sõitnud Eesti päästjad võtsid kaasa meditsiinivarustust ja otsinguvahendeid" ERR, 27. aprill 2015

2015
Maavärinad
Nepal